<classify> SERIKALI imesema ndani ya wiki mbili hadi tatu kuanzia sasa, itatangaza utaratibu mpya wa malipo ya bima ya afya ya Taifa ya vifurushi ili kuwezesha watu wengi kupata huduma bora za kiafya nchini.Waziri wa Afya, Maendeleo ya Jamii, Jinsia, Wazee na Watoto, Ummy Mwalimu alisema hayo jijini Dar es Salaam wakati wa ufunguzi wa jengo la hospitali binafsi la CCBRT juzi.Kuhusu bima ya afya, Ummy alisema ili kila mwananchi afaidi huduma bora za afya na kupata ushauri wa madaktari bingwa, ni muhimu kujiunga na huduma ya bima ya afya, hivyo serikali inatarajia kutangaza huduma hiyo kwa kifurushi cha mtu mmoja mmoja ili kujipimia kadri awezavyo.Kwa sasa huduma ya bima ya afya inatolewa shilingi milioni 1.5 kwa idadi ya watu sita, ingawaje wapo wasioumwa, tunataka mtu mmoja mmoja ajiunge na kifurushi hicho ili aweze kujipimia kadri awezavyo kwamba akiamua kwenda hospitali yoyote afanye hivyo, alisema Ummy.Alisema kwa sasa serikali inakamilisha utaratibu ili watu wajiunge na kifurushi hicho ambacho kitakuwa njia rahisi ya kupata huduma za afya kwa kila mtu kutegemea uwezo wake wa kifedha.Kwa sasa, mtu binafsi analipa Sh milioni 1.5 ambayo inamruhusu kuhudumiwa pamoja na wategemezi wake wanne na mwenza wake, lakini pia kuna malipo ya Sh 54,500 kwa watoto na wanafunzi pamoja na watu waliojiunga katika vikundi ambao wanalipia Sh 78,000, wote kwa kila mwaka.Aidha, Ummy alisema pia serikali inakusudia kuanza kutoa huduma ya kupandikiza uboho nchini kwani huduma hiyo inahitajika sana.Alisema mbali ya Jiji la Dar es Salaam, wanaendelea kuboresha Mfumo wa Afya ya Jamii iliyoboreshwa CHF, lakini kifurushi hicho kitawezesha mwananchi mwenye kipato cha chini kupata huduma katika hospitali mbali mbali zenye kutumia mfumo wa bima ya afya.Kuhusu kupunguza kwa tozo kwa vifaa vya tiba, alisema serikali itaendelea kuweka mazingira wezeshi kwa ajili ya sekta ya afya, kupunguza tozo mbalimbali kwa vifaa tiba na hata vitendanishi.Ninaitaka TFDA kupunguza tozo kwa vile vifaa tiba vinavyoletwa kwa hospitali za binafsi, alisema Ummy na kuongeza kuwa serikali itatoa taarifa kuonesha tozo gani ambazo Mamlaka ya Chakula na Dawa TFDA inatakiwa kupunguza ikiwemo katika dawa na hata vitendanishi ili kuwa na uingizwaji wa vifaa vya kisasa.Kuhusu changamoto zinazoikabili CCBRT ikiwemo ya kucheleweshewa kulipwa malipo kutoka kwa Mfuko wa Taifa wa Bima ya Afya NHIF baada ya kutoa huduma kwa wagonjwa, aliiagiza NHIF kulipa kwa wakati huku akisisitiza kuwa iwapo taasisi imeshatoa huduma inatakiwa kulipwa ndani ya mwezi mmoja.Alisema ingawaje sheria ya ulipwaji inataka siku 60 fedha hizo kulipwa, lakini isizidi mwezi mmoja ingawaje ipo haja ya kuipitia sheria hiyo na kufikia hadi siku 20 kwani wanapokuwa wamemaliza kutoa huduma wanahitaji fedha hizo kwa ajili ya uendeshwaji wa shughuli mbali mbali.Kwa upande wake, Ofisa Mtendaji Mkuu wa CCBRT, Brenda Msangi alisema jengo hilo limejengwa makusudi ili wale wanaoweza kulipia huduma za afya wafanye hivyo ili kuwasaidia wasiokuwa na uwezo.  <topic>: KITAIFA 